KIRJALLINEN KYSYMYS E-0481/02

esittäjä(t): Marie Isler Béguin (Verts/ALE), Nicole Fontaine (PPE-DE),Catherine Guy-Quint (PSE), Lucio Manisco (GUE/NGL), Catherine Lalumière (PSE),Ari Vatanen (PPE-DE) ja Elisabeth Schroedter (Verts/ALE) neuvostolle

(22. helmikuuta 2002)

Aihe: Itä-Euroopan tasavaltojen osallistuminen yhteisön koulutusohjelmiin

Yhä useammat nuoret osallistuvat yhteisön opetus- ja koulutusalan ohjelmiin, kuten Sokrates-, Nuorten Eurooppa- ja Leonardo da Vinci -ohjelmiin, mikä lisää heidän motivaatiotaan. Nämä ohjelmat, jotka edistävät kulttuurivaihtoa ja yhteisen koulutusalueen luomista, myötävaikuttavat yhteisen eurooppalaisen tietoisuuden sekä identiteetin kehittämiseen ja edistävät samalla keskinäistä ymmärtämystä ja kokemusten vaihtoa.

Euroopan unionin laajentumisen myötä nämä kolme yhteisön ohjelmaa on ulotettu koskemaan myös Keski- ja Itä-Euroopan ehdokasvaltioita, assosioituneita maita (Efta ja ETA) ja Turkkia.

Tulevan ja jo meneillään olevan laajentumisen myötä Euroopan unioni saa uuden itärajan, jolloin välittöminä rajanaapureina ovat Ukrainan, Valko-Venäjän ja Moldovan tasavallat. Nämä tasavallat eivät ole virallisia ehdokasvaltiota, mutta ne ovat kiistämätön osa Eurooppaa ja eurooppalaista identiteettiä, ja näiden valtioiden johtajat ja hallitukset ovat ilmaisseet toivomuksensa läheisemmästä yhteistyöstä Euroopan unionin kanssa.

Euroopan unionin tulevan laajentumisen ja naapurimaiden lähentymisen väistämättömänä ja strategisena seurauksena näitä ohjelmia olisi laajennettava kaikilta osin (Sokrates-, Nuorten Eurooppa- ja Leonardo da Vinci -ohjelmat sekä Kulttuuri 2000 -ohjelma tai Jean Monnet -apurahat) koskemaan myös Ukrainan, Valko-Venäjän ja Moldovan kansalaisia, jotka eivät voi tällä hetkellä hyödyntää muuta kuin paljon rajoitetumpaa Tempus-ohjelmaa?

Eikö neuvoston mielestä tällainen eurooppalaisen koulutusalueen laajentaminen vahvistaisi eurooppalaista integraatio- ja yhdentymiskehitystä ja lisäisi näiden Itä-Euroopan tasavaltojen nuoren nuorten väestöryhmien tietoisuutta, joilla on keskeinen asema tulevan sukupolven kansalaisyhteiskunnassa ja johdossa?

Onko neuvosto valmis myöntämään kaikille näille ohjelmille budjetin, joka on erityisesti tarkoitettu edellä mainituille tasavalloille ja jossa otetaan huomioon näiden maiden ja jäsenvaltioiden sekä assosioituneiden maiden kansalaisten väliset taloudelliset erot ja kompensoidaan ne ottaen huomioon, että näiden ohjelmien, joiden piiriin kuuluu jo 30 maata, lisäkustannukset olisivat marginaalisia?

Vastaus

(22. heinäkuuta 2002)

Neuvosto on arvoisien parlamentin jäsenten kanssa yhtä mieltä siitä, että yhteisön ohjelmien ja menettelyjen ja toisaalta laajempien hankkeiden kuten Bolognan/Prahan prosessin myötä on muotoutumassa eurooppalainen koulutusalue. Arvoisat parlamentin jäsenet tietävätkin, että heidän mainitsemansa kolme maata, Ukraina, Valko-Venäjä ja Moldova, ovat jo mukana Tempus-ohjelmassa, jonka tarkoituksena on avustaa korkeamman koulutuksen uudistusprosessia ja lisätä jäsenvaltioiden kanssa tehtävää tasapainoista yhteistyötä. Muut mainitut yhteisön ohjelmat (Sokrates, Nuorten Eurooppa ja Leonardo da Vinci) ulotettiin koskemaan ehdokasvaltioita sen johdosta, että ne ovat hakeneet unionin jäsenyyttä.

Neuvoston istunnossa 15. huhtikuuta 2002 keskusteltiin tulevan laajentuneen EU:n ja sen itäisten naapurimaiden suhteista. Neuvosto pani tyytyväisenä merkille komission ja korkean edustajan Javier Solanan aikomuksen laatia vuoden 2002 toisella puoliskolla selvitykset mahdollisuuksista suhteiden tiivistämiseksi siltä pohjalta, millaiset EU:n ja kunkin asianomaisen maan suhteet ovat ja millainen on näiden maiden poliittinen ja taloudellinen tilanne.

Neuvosto muistuttaa arvoisia parlamentin jäseniä siitä, että Euroopan unionista tehdyn sopimuksen 49 artiklan 1 kohdan mukaan jokainen Euroopan valtio, joka noudattaa vapauden, kansanvallan, ihmisoikeuksien ja perusvapauksien kunnioittamisen sekä oikeusvaltion periaatteita, voi hakea unionin jäsenyyttä. Se osoittaa hakemuksensa neuvostolle, joka tekee ratkaisunsa yksimielisesti kuultuaan komissiota ja saatuaan Euroopan parlamentilta puoltavan lausunnon. Tällä hetkellä suunnitelmissa ei ole antaa ehdokasvaltion asemaa muille Euroopan valtioille.